Illum, il-Presidenza Rumena tal-Kunsill u l-Parlament Ewropew laħqu qbil proviżorju dwar Regolament li jistabbilixxi Awtorità Ewropea tax-Xogħol (AEX). L-għan ta' dan il-korp ġdid huwa li jappoġġa lill-istati membri fl-implimentazzjoni ta' atti legali tal-UE fl-oqsma tal-mobbiltà tal-forza tax-xogħol madwar l-Unjoni u l-koordinazzjoni tas-sigurtà soċjali. Huwa ser jipprovdi wkoll informazzjoni lill-impjegati u lil min iħaddem dwar aspetti kumplessi tal-mobbiltà transfruntiera tas-suq tax-xogħol. Il-qbil issa ser jiġi ppreżentat lir-rappreżentanti tal-istati membri fil-Kunsill tal-UE għall-approvazzjoni. Dan il-qbil huwa pass importanti ieħor biex jiġi żgurat suq tax-xogħol tal-UE li jiffunzjona tajjeb. L-AEX ser tipprovdi assistenza kruċjali lill-amministrazzjonijiet nazzjonali fl-implimentazzjoni tal-leġislazzjoni rilevanti tal-Unjoni. Fl-istess ħin, l-istati membri ser jieħdu sehem biss fl-attivitajiet tal-AEX fuq bażi volontarja. Marius-Constantin Budăi, Ministru għax-Xogħol u l-Ġustizzja Soċjali tar-Rumanija Meta jiġi adottat, ir-regolament ser jipprevedi l-attivitajiet ewlenin li ġejjin tal-korp il-ġdid: faċilitazzjoni tal-aċċess għal informazzjoni dwar drittijiet u obbligi f'każijiet ta' mobbiltà transfruntiera għall-impjegati, għal min iħaddem u għall-amministrazzjonijiet nazzjonali; appoġġ għall-koordinazzjoni bejn l-istati membri fl-infurzar transfruntier tal-liġijiet rilevanti tal-Unjoni, inkluż faċilitazzjoni ta' spezzjonijiet miftiehma u konġunti; appoġġ għall-kooperazzjoni bejn l-istati membri fl-indirizzar ta' xogħol mhux iddikjarat; appoġġ għall-awtoritajiet tal-istati membri fir-riżoluzzjoni ta' tilwimiet transfruntieri. Ir-regolament futur jipprevedi proċess ta' medjazzjoni f'żewġ stadji: l-ewwel stadju jinvolvi medjatur mill-AEX u rappreżentanti tal-istati membri kkonċernati u jista' jintemm bil-ħruġ ta' opinjoni mhux vinkolanti. Jekk ma tinstab l-ebda soluzzjoni, l-istati membri involuti jistgħu jaqblu li jsir it-tieni stadju ta' medjazzjoni, ispirat mill-Bord ta' Konċiljazzjoni tal-Kummissjoni Amministrattiva għall-koordinazzjoni ta' sistemi tas-sigurtà soċjali. Meta tilwima tirrigwarda l-koordinazzjoni tas-sigurtà soċjali, kwalunkwe stat membru kkonċernat jista' jitlob li l-każ jiġi riferut lill-Kummissjoni Amministrattiva. Il-Kummissjoni Amministrattiva, bi qbil mal-istati membri kkonċernati, tista' tippreżenta l-istess talba. L-AEX ser tiġbor flimkien ukoll il-kompiti tekniċi u operazzjonali ta' diversi korpi eżistenti tal-UE (l-Uffiċċju Ewropew għall-Koordinazzjoni tal-EURES, il-Kumitat Tekniku dwar il-Libertà ta' Moviment għall-Ħaddiema, il-Kumitat ta' Esperti dwar l-Istazzjonar tal-Ħaddiema u l-Pjattaforma Ewropea li Tittratta x-Xogħol mhux Iddikjarat). L-għan huwa li tiġi stabbilita struttura permanenti, li tiżgura responsività rapida u l-kontinwità. Hija għandha tikseb riżultati mtejba u aktar effiċjenti abbażi ta' kooperazzjoni msaħħa. Is-sede tal-AEX ser tiġi deċiża wara l-adozzjoni tal-att leġislattiv. Kuntest u pass Il-Kummissjoni ppreżentat il-proposta tagħha fit-13 ta' Marzu 2018. Fis-6 ta' Diċembru 2018, il-Kunsill adotta l-pożizzjoni tiegħu li kienet il-bażi għan-negozjati mal-Parlament Ewropew. Il-qbil proviżorju issa jiġi eżaminat mill-Kumitat tar-Rappreżentanti Permanenti tal-Kunsill li jeħtieġ li japprovah. Il-vot formali kemm fil-Kunsill kif ukoll fil-Parlament Ewropew ser isir fi stadju aktar tard. Il-proposta għal regolament li jistabbilixxi Awtorità Ewropea tax-Xogħol Il-proposta tal-Kummissjoni Ewropea